text: Der bliver råbt højt i Ribe
  21 december 2017 kl. 14.44
  En familie fra Ribe har genopfundet et gammelt kortspil, hvor det gælder om at råbe svarene så hurtigt som muligt.
  I juletiden finder mange familier de klassiske brætspil frem og dyster om håneretten. I år er der dukket endnu et spil op, hvor det gælder om at svare højt og hurtigt.
  Det er Jørgen Baungaard Hansen, der i samarbejde med Quedens Gaard i Ribe har fået genoptrykt Råbespillet fra 40'erne.
  I spillet gælder det om at give det rigtige svar i forskellige kategorier, så hurtigt som muligt. Derfor går det som regel hen og bliver temmelig højlydt, når der bliver dystet.
  Hvor Råbespillet oprindeligt stammer fra, har været svært at finde frem til. Jørgen Baungaard Hansen kan huske, at foældrene engang købte det hos en boghandler i Horsens.
  Råbespillet er blot et af de godt 400 nye familie- og brætspil, der hvert år udkommer i Danmark. Især i november og december er spillene efterspurgt. Her bliver 60 procent af spillene købt.
  Råbespillet kan foreløbig kun købes hos Quedens Gaard i Ribe.
  